कक्राझार , 13 अक्ट'बर : आसामनि सोलोंथाय , देहा आरो रांखान्थि बिफाननि मन्थ्रि ड ० हिमन्त बिश्व शर्माया दिनै कक्राझार दावबायफैगोन । आसाम राइज्योनि बिजेपि जनजाति मर्चानि आफादगिरि हरेन देवरिआ बे आयदानि बागै फोरमायथि होदों । अदेबानि कक्राझाराव सान्नैनि हाबाफारिजों 13 आरो 14 अक्ट'बराव कक्राझार सरकारि आरो थांखिबां गोजौसिन फरायसालिनि गेलेग्रा फोथाराव आसाम बिजेपि जनजाति मर्चानि मोनसे मावफारिया मेलआ खुंजागोन । बे मेल खुंगोनखौ लानानै दिनै आसाम बिजेपि एसटि मर्चानि आफादगिरि देवरिया मोनसे खौरांगिरि मेल खुंदों । खौरांगिरि मेलनि गेजेरजों देवरिया फोरमायनाय बायदिब्ला बे मेलाव राइज्योनि गासै जिल्लानि जिल्ला आफादगिरि नेहाथारिफोरखौ लाफानानै खमैबो 500 सो थान्दैफोरा बाहागो लाफैगोन । लोगोसे बिजेपि एसटि मर्चानि गासै राइज्योयारि माव'फुं आफादनि सोद्रोमाफोराबो बाहागो लाफैगोन । दिनै राइज्योनि देहा आरो सोलोंथाय बिफाननि मन्थ्रि ड ० हिमन्त बिश्व शर्माया बे मेलाव बाहागो लाफैगोन आरो फैगौ 14 अक्टबर बुधबारखालि गिबि मन्ध्रि सर्बानन्द सनवालआ गाहाय आलासि महरै बे हाबाफारिखौ बाहागो लाफैगोन होन्नानै फोरमायथियो । बेजों लोगोसेनो बिजेपि एसटि मार्चाआ आसामनि जनजाति सुबुंफोरनि रैखाथि , गोजोन खौसेथि आरो जौगाथायनि थाखाय खामानि मावनो सावरायगासिनो दं । एसटि मर्चानि गुबै थांखिया राइज्योयाव जनजाति सुबुंफोनि गेजेराव खौसेथि आरो जौगानाय लाबोनाय होन्नानै हरेन देवरिया खौरांगिरि मेलनि गेजेरजों फोरमायथिबावो । 
मन्थ्रि हिमन्त बिश्व शर्माया दिनै कक्राझार दावबायफैगोन